
Ministru kabineta rīkojums Nr. 101
Rīgā 2026. gada 3. martā (prot. Nr. 11 21. §)
Par mācību kuģa M-03 "Namejs" pārņemšanu valsts īpašumā Finanšu ministrijas valdījumā un nodošanu Liepājas valstspilsētas pašvaldības īpašumā
· 1. Ņemot vērā, ka Rīgas Tehniskās universitātes īpašumā nodotais mācību kuģis M-03 "Namejs" vairs netiek izmantots Ministru kabineta 2022. gada 11. oktobra rīkojuma Nr. 707 "Par Liepājas Jūrniecības koledžas reorganizāciju" 13. punktā minēto funkciju īstenošanai, saskaņā ar Publiskas personas mantas atsavināšanas likuma 42. panta pirmo daļu un 43. pantu pārņemt mācību kuģi M-03 "Namejs" (reģistrācijas Nr. 5010 Latvijas Kuģu reģistra grāmatā) bez atlīdzības valsts īpašumā un nodot Finanšu ministrijas valdījumā.
· 2. Finanšu ministrijai pārņemt no Rīgas Tehniskās universitātes šā rīkojuma 1. punktā minēto kuģi un normatīvajos aktos noteiktajā kārtībā pārreģistrēt īpašuma tiesības uz minēto kuģi Latvijas Kuģu reģistrā uz valsts vārda Finanšu ministrijas personā.
· 3. Pēc šā rīkojuma 2. punktā minētā uzdevuma izpildes saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Finanšu ministrijai nodot bez atlīdzības Liepājas valstspilsētas pašvaldības īpašumā šā rīkojuma 1. punktā minēto kuģi, lai nodrošinātu Pašvaldību likuma 4. panta pirmajā daļā noteikto pašvaldības autonomo funkciju īstenošanu.
· 4. Liepājas valstspilsētas pašvaldībai šā rīkojuma 1. punktā minēto kuģi bez atlīdzības nodot valstij, ja tas vairs netiek izmantots šā rīkojuma 3. punktā minēto funkciju īstenošanai.
· 5. Liepājas valstspilsētas pašvaldībai nav tiesību šā rīkojuma 1. punktā minēto mācību kuģi atsavināt un apgrūtināt ar kuģa hipotēku.
· 6. Šā rīkojuma 5. punktā minēto aizliegumu – apgrūtināt šā rīkojuma 1. punktā minēto kuģi ar kuģa hipotēku – nepiemēro, ja tas tiek ieķīlāts valsts aizdevuma nodrošināšanai, lai saņemtu Eiropas Savienības fondu atbalstu.

	Ministru prezidente
	(paraksts*)
	E. Siliņa

	Finanšu ministra vietā - iekšlietu ministrs
	(paraksts**)
	R. Kozlovskis


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

